Covid19: पिछले 24  घंटे में 47 हजार से ज्यादा नए मामले, 509 मरीजों की मौत
आंकड़ों के मुताबिक देश में अबतक कोरोना के कुल मामले बढ़कर 3,28,57,937 हो गए हैं जबकि एक्टिव मामलों की संख्या 3,89,583 है।
नई दिल्ली: पिछले 24 घंटे में देश में कोरोना के मामलों में बढ़ोतरी दर्ज की गई है। कुल  47,092 नए मामले सामने आए हैं जबकि इस संक्रमण ने 509 लोगों की जान ले ली है। स्वास्थ्य मंत्रालय की तरफ से जारी आंकड़ों के मुताबिक देश में अबतक कोरोना के कुल मामले बढ़कर 3,28,57,937 हो गए हैं जबकि एक्टिव केस की संख्या  3,89,583 हो गई है। वहीं यह संक्रमण अबतक 4,39,529  लोगों की जान ले चुका है। पिछले 24 घंटे में उपचाराधीन मामलों में कुल 11,402 की बढ़ोतरी दर्ज की गई। मरीजों के ठीक होने की राष्ट्रीय दर 97.48 प्रतिशत है। स्वास्थ्य मंत्रालय के आंकड़े के अनुसार साप्ताहिक संक्रमण दर 2.62 प्रतिशत है, जो पिछले 69 दिन से तीन प्रतिशत से कम दर्ज की जा रही है। देश में अब तक कुल 3,20,28,825 लोग संक्रमण मुक्त हो चुके हैं और कोविड-19 से मृत्यु दर 1.34 प्रतिशत है। मंत्रालय के अनुसार, बुधवार को एक दिन में कोविड-19 रोधी टीकों की 81.09 लाख खुराक दी गई। देश में अब तक टीकों की कुल 66.30 करोड़ खुराक दी जा चुकी हैं। देश में पिछले साल सात अगस्त को संक्रमितों की संख्या 20 लाख, 23 अगस्त को 30 लाख और पांच सितंबर को 40 लाख से अधिक हो गई थी। वहीं, संक्रमण के कुल मामले 16 सितंबर को 50 लाख, 28 सितंबर को 60 लाख, 11 अक्टूबर को 70 लाख, 29 अक्टूबर को 80 लाख और 20 नवंबर को 90 लाख के पार चले गए। देश में 19 दिसंबर को ये मामले एक करोड़ के पार, चार मई को दो करोड़ के पार और 23 जून को तीन करोड़ के पार चले गए थे।इनपुट-भाषा